24MOC-75

Nafarroako Alderdi Sozialista talde parlamentarioko eledun Ramón Alzórriz Goñik, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko: Nafarroako Parlamentuak gorrotoa sustatzen eta bultzatzen duten ordezkari publikoen adierazpen politiko oro gaitzesten du.

Jarraipena eginen duen batzordea: Lehendakaritza eta Berdintasuna.

Zioen azalpena

Gorroto-diskurtsoa arazo sozial bat da, gero eta sarriago entzuten da, gizartea zatitzen du eta arrisku handia da demokraziari begira. Eskuin-muturreko alderdien gorakadaren ondorioa da Europako herrialdeak zeharkatzen ari den gorroto-tsunamia, alderdi horien mezu guztiz alarmista, laidogarri eta baztertzaileak hedatzearen ondorioa.

Arazorik handiena da gorroto-diskurtsoa gorroto-delituaren bezpera dela. Pertsona edo talde jakin batzuen aurkako irain eta diskurtsoek nabarmen areagotzen dute polarizazio soziala, eta, finean, “imitazio-efektua” sortzen da, halako delituak errepikatzea dakarrena.

Espainiako gizartearen gehiegizko polarizazioak ahalbidetu du halako mezuak hedatzea, eta, egia den arren gizarte hori hainbat esparrutan eta talde jakin batzuen aurka gertatzen diren gorroto-diskurtso horien larritasunaz ohartuta dagoela, politikan normalizatu egin da hori dena. Arduradun politikoak garen aldetik, ez dugu utzi behar gorroto-diskurtso horiek gure bizikidetasuna eta kohesio soziala mehatxatu ditzaten eta gizarte-adostasunak hauts ditzaten.

Horregatik guztiagatik, Nafarroako Alderdi Sozialista talde parlamentarioak honako erabaki proposamen hau aurkezten du:

1. Nafarroako Parlamentuak gorrotoa sustatzen eta bultzatzen duten ordezkari publikoen adierazpen politiko oro gaitzesten du, gorroto horren oinarrian zernahi ere dagoen: jaioterria, arraza- edo etnia-jatorria, sexua, erlijioa, sinesmena edo iritzia, adina, desgaitasuna, sexu-orientazioa edo -identitatea nahiz beste edozein baldintza edo inguruabar pertsonal edo soziala.
2. Nafarroako Parlamentuak gogora ekarri nahi du ezen ordezkari publikoek funtsezko egitekoa eta ardura daukatela bizikidetasuna eta errespetua sustatzeko eta gorrotoa eta intolerantzia piztearen aurka borrokatzeko; hortaz, ez dute hori sustatzen duen inolako adierazpen publikorik egin behar.
3. Nafarroako Parlamentuak berretsi egiten du konprometituta dagoela bizikidetasun baketsuaren nahiz aniztasunarekiko errespetuaren sustapenarekin eta giza eskubideen defentsarekin; bereziki, ideologia- erlijio- eta kultu-askatasunarekin, zeina Espainiako Konstituzioaren 16. artikuluak babesten baitu.

Iruñean, 2024ko maiatzaren 21ean

Foru parlamentaria: Ramón Alzórriz Goñi